*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 20ής Δεκεμβρίου 1989

σχετικά με την κατάρτιση του Κοινοτικού Πλαισίου Στήριξης για την παρέμβαση του Ευρωπαϊκού Κοινωνικού Ταμείου βάσει των στόχων 3 και 4 στο Ηνωμένο Βασίλειο

(Το κείμενο στην αγγλική γλώσσα είναι το μόνο αυθεντικό)

(90/97/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2052/88 του Συμβουλίου της 24ης Ιουνίου 1988 για την αποστολή των διαρθρωτικών ταμείων, την αποτελεσματικότητά τους και το συντονισμό των παρεμβάσεών τους μεταξύ τους καθώς και με τις παρεμβάσεις της Ευρωπαϊκής Τράπεζας Επενδύσεων και των άλλων υφισταμένων χρηματοδοτικών μέσων (1), και ιδίως το άρθρο 10 παράγραφος 3,

τη γνώμη της Συμβουλευτικής Επιτροπής του Ευρωπαϊκού Κοινωνικού Ταμείου,

Εκτιμώντας:

ότι, δυνάμει του άρθρου 10 παράγραφος 3 του κανονισμού (ΕΟΚ) αριθ. 2052/88, η Επιτροπή καταρτίζει, στο πλαίσιο της εταιρικής σχέσης και σε συμφωνία με το σχετικό κράτος μέλος, το κοινοτικό πλαίσιο στήριξης για την υλοποίηση των στόχων 3 και 4, με βάση τα σχέδια που της υποβάλλουν τα κράτη μέλη για την καταπολέμηση της μακροχρόνιας ανεργίας και για την επαγγελματική ένταξη των νέων·

ότι, σύμφωνα με το δεύτερο εδάφιο της διάταξης αυτής, το κοινοτικό πλαίσιο στήριξης αναφέρει κυρίως τους άξονες προτεραιότητας που επιλέγονται, τις μορφές παρέμβασης, το ενδεικτικό σχέδιο χρηματοδότησης καθώς και τη διάρκεια των παρεμβάσεων·

ότι ο κανονισμός (ΕΟΚ) αριθ. 4253/88 του Συμβουλίου της 19ης Δεκεμβρίου 1988 για την εφαρμογή του κανονισμού (ΕΟΚ) αριθ. 2052/88 (2) διευκρινίζει, στον τίτλο ΙΙΙ, στα άρθρα 8 και επόμενα, τους όρους επεξεργασίας και εφαρμογής των κοινοτικών πλαισίων στήριξης·

ότι ο κανονισμός (ΕΟΚ) αριθ. 4255/88 του Συμβουλίου της 19ης Δεκεμβρίου 1988 για διατάξεις εφαρμογής του κανονισμού (ΕΟΚ) αριθ. 2052/88 όσον αφορά το Ευρωπαϊκό Κοινωνικό Ταμείο (3) καθορίζει τους όρους εφαρμογής αυτού του χρηματοδοτικού μέσου·

ότι η κυβέρνηση του Ηνωμένου Βασιλείου υπέβαλε τα σχέδιά της που περιλαμβάνουν ενέργειες για την καταπολέμηση της μακροχρόνιας ανεργίας και για την επαγγελματική ένταξη των νέων ·

ότι οι ενέργειες που αφορούν την εφαρμογή των στόχων 3 και 4 στη Βόρεια Ιρλανδία είχαν ληφθεί υπόψη κατά την κατάρτιση του κοινοτικού πλαισίου στήριξης για τις περιοχές που υπάγονται στο στόχο 1·

ότι το παρόν κοινοτικό πλαίσιο στήριξης καταρτίστηκε σε συμφωνία με το σχετικό κράτος μέλος στο πλαίσιο της εταιρικής σχέσης όπως αυτή ορίζεται στο άρθρο 4 του κανονισμού (ΕΟΚ) αριθ. 2052/88·

ότι το παρόν κοινοτικό πλαίσιο στήριξης αφορά το σύνολο του εδάφους του Ηνωμένου Βασιλείου, με εξαίρεση της περιοχής που υπάγεται στο στόχο 1·

ότι οι κατευθύνσεις που θέσπισε η Επιτροπή, (89/C45/04) κατ' εφαρμογή του άρθρου 4 του κανονισμού (ΕΟΚ) αριθ. 4255/88, ορίζουν λεπτομερώς τις κοινοτικές επιλογές και τα κοινοτικά κριτήρια σχετικά με την καταπολέμηση της μακροχρόνιας ανεργίας και την επαγγελματική ένταξη των νέων (4)·

ότι η παρούσα απόφαση είναι σύμφωνη με τη γνώμη της Επιτροπής του Ευρωπαϊκού Κοινωνικού Ταμείου·

ότι, δυνάμει του άρθρου 10 παράγραφος 2 του κανονισμού (ΕΟΚ) αριθ. 4253/88, η παρούσα απόφαση αποστέλλεται ως δήλωση προθέσεων στο κράτος μέλος·

ότι, δυνάμει του άρθρου 20 παράγραφοι 1 και 2 του κανονισμού (ΕΟΚ) αριθ. 4253/88, οι αναλήψεις από τον προϋπολογισμό που αφορούν τη συμβολή των διαρθρωτικών ταμείων στη χρηματοδότηση των παρεμβάσεων που καλύπτονται από τα κοινοτικά πλαίσια στήριξης θα οριστούν με μεταγενέστερες αποφάσεις της Επιτροπής κατά την έγκριση των σχετικών μέτρων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το Κοινοτικό Πλαίσιο Στήριξης για τις παρεμβάσεις του Ευρωπαϊκού Κοινωνικού Ταμείου βάσει των στόχων 3 και 4 για το σύνολο του εδάφους του Ηνωμένου Βασιλείου, με εξαίρεση της περιοχής που υπάγεται στο στόχο 1, εγκρίνεται για την περίοδο από 1ης Ιανουαρίου 1990 μέχρι 31 Δεκεμβρίου 1992.

Η Επιτροπή δηλώνει την πρόθεσή της να συμβάλει στην υλοποίηση αυτού του κοινοτικού πλαισίου σύμφωνα με τις διατάξεις που αυτό περιλαμβάνει και σύμφωνα με τους κανόνες και τις κατευθύνσεις που διέπουν τη λειτουργία του Ευρωπαϊκού Κοινωνικού Ταμείου.

Άρθρο 2

Το κοινοτικό πλαίσιο στήριξης περιλαμβάνει τα ακόλουθα ουσιώδη στοιχεία:

α) τους άξονες προτεραιότητας που έχουν επιλεγεί:

- για το στόχο 3:

- κατάρτιση και επανεκπαίδευση των μακροχρόνια ανέργων,

- δημιουργία σταθερών θέσεων απασχόλησης και δραστηριοτήτων ανεξάρτητα εργαζομένων για τους μακροχρόνια ανέργους,

- κατάρτιση, επανεκπαίδευση και δημιουργία σταθερών θέσεων απασχόλησης για μακροχρόνια άνεργες γυναίκες και ομάδες μακροχρόνια ανέργων που αντιμετωπίζουν ιδιαίτερες δυσκολίες:

- γυναίκες,

- διακινούμενοι,

- μειονεκτούντα άτομα,

- για το στόχο 4:

- βασική επαγγελματική κατάρτιση για τους νέους,

- προηγμένη κατάρτιση για τους νέους,

- κατάρτιση, επανεκπαίδευση και δημιουργία σταθερών θέσεων απασχόλησης για νέες γυναίκες και ομάδες νέων που αντιμετωπίζουν ιδιαίτερες δυσκολίες:

- γυναίκες,

- διακινούμενοι,

- μειονεκτούντα άτομα·

β) επισκόπηση των μορφών παρέμβασης που θα εφαρμοστούν κατά κύριο λόγο με τη μορφή λειτουργικών προγραμμάτων·

γ) ενδεικτικό σχέδιο χρηματοδότησης που θα ορίζει το ποσό των χρηματοδοτικών κονδυλίων, που ανέρχεται για το σύνολο της περιόδου σε 2 277 εκατομμύρια Ecu, από τα οποία 1 025 εκατομμύρια Ecu εις βάρος του Ευρωπαϊκού Κοινωνικού Ταμείου και το υπόλοιπο εις βάρος των εθνικών, περιφερειακών ή τοπικών δημόσιων αρχών. Ενδεικτικά, το ποσό αυτό κατανέμεται ως εξής:

- 514 εκατομμύρια Ecu για το στόχο 3,

- 470 εκατομμύρια Ecu για το στόχο 4,

- 41 εκατομμύρια Ecu για το άρθρο 1 παράγραφος 2 του κανονισμού (ΕΟΚ) αριθ. 4255/88.

Άρθρο 3

Η παρούσα απόφαση απευθύνεται στο Ηνωμένο Βασίλειο.

Βρυξέλλες, 20 Δεκεμβρίου 1989.

Για την Επιτροπή

Βάσω ΠΑΠΑΝΔΡΕΟΥ

Μέλος της Επιτροπής

(1) ΕΕ αριθ. L 185 της 15. 7. 1988, σ. 9.

(2) ΕΕ αριθ. L 374 της 31. 12. 1988, σ. 1.

(3) ΕΕ αριθ. L 374 της 31. 12. 1988, σ. 21.

(4) ΕΕ αριθ. C 45 της 24. 2. 1989, σ. 6.